Kemény István

*A távoli Olümposz*

Én megtettem mindent a szép lakásért

az Arkhimédesz-pontra nyitható

nagy ablakokkal és a nyolc szobáért

a hat gyerekhez és a bankbetétért,

hogy majd akár a teljes házat is

gond nélkül megvehessük, hogyha egyszer

nemzetséggé gyarapszunk, és a dolgos

de éjjelente Jungot olvasó, és

ezért csak kissé későn kelthető,

viszont önálló, büszke, nyíltszívű

személyzetért, na és a csigalassan

öregedő, vidám, okos barátok

örökké nálunk nyüzsgő seregéért,

de legfőképp mi kettőnkért, akik

szép estéin tevékeny napjaiknak

kart karba öltve sétálnak fel és

alá, megtöltve néha könnyedén

egy serleget, megigazítva egy-egy

mosolyt, a bókokat fogadva, hogy

amit mi létrehoztunk nagyszerű,

áruljuk már el, hogy csináltuk ezt,

hogy minta lett az életünk, a mi

példánk tart össze házasságokat, mert

valósággal sugárzunk ketten együtt,

főleg harmóniát, de közben úgy

talán csak Héra meg Zeusz veszekszik,

ahogy mi néha képesek vagyunk,

és mindez együtt elviselhetetlen,

valószínűtlenül tökéletes -

függőséget csinál az életünk,

és így tovább, mi meg csak bólogatnánk

a túldicsérést viccel ütve el,

de össze-összenéznénk cinkosan,

mert pontosan tudnánk, amit tudunk:

ha nemsokára egyet gondolunk, és

kisétálunk egy félórára innen,

és oly fájón lesz szép az alkonyat,

hogy többé inkább vissza sem jövünk,

sokáig fel se tűnik senkinek, mert

olyan simán, idilli módon lesz majd

folytatható tovább az életünk,

hogy észbekapva sírni kezdenek

és emlegetni minket, lesz miért, és

arra pedig semmi ok se lesz, hogy

minél gyorsabban elfelejtsenek,

de semmi baj, ha elfelejtenek se,

mert mindezt együtt álmodtuk meg egykor,

egyetlen apró részlet sincs, amit

ne így akartunk volna pontosan, ha

nem is gondoltuk végig pontosan.

És én azt hittem, mindent megteszek,

amit tudok, hogy mindez így legyen:

bambán hevertem sok-sok éven át

a félhomályos, lehasznált lakásban,

leírva egy füzetbe néha egy szót,

az Arkhimédesz-pontra így vadásztam,

de meg se néztem, rajta fekszem-e,

és hagytalak heverni téged is,

dolgozni, aztán újra csak heverni

és egytől egyig elolvasni közben

a hétköznapok pszichológiáit

az összes létező newyorki nőtől,

még azt is hagytam egyszer, hogy kidobd

a gyerekkori költeményedet,

azt hittem, az se kell a hérasághoz,

ennyit tehettem, nem volt több eszem,

és mátriárka-pátriárka sem

lettünk mi, nemhogy Héra és Zeusz,

csak kétgyerekes, átlagos szülők és

auránk se lett, csak azt éreztük együtt,

hogy rögeszmésen értjük félre egymást

legyen szó pénzről, Istenről, hazáról,

jóról, gonoszról, egymást elhagyó,

örökké váló, megbolonduló,

külföldre költöző barátainkról,

miniszterelnökökről és gitáros

zsenikről, ételekről, állatokról,

keresztényekről és zsidókról és

megint a pénzről, és naponta így

gyilkoltuk egymást évre év, fanyar

mosollyal néha megjegyezve, hogy

másokhoz képest boldogok vagyunk,

míg mind a kettőnkben világra nem jött,

és szép leánnyá, délceg ifjúvá nem

serdült a mérhetetlen űr, de még

így is majdnem sikerült.

*Elégiácska*

Aki kilőtte, már rég nem él,

a célpont még meg se született.

 Nyílvessző süvít át a házon.

Az élményeim keletkeznek,

az emlékeim kárbavesznek.

 Mint a kondenzcsík, most kicsit látszom.

*Egy kívánság*

Ablak lennék a kereszthuzatban,

már tudnám, hogy gyorsulok, de lassan -

és másfél-két másodperc is lehet még

a kitörésem előtti pillanatban.

A váratlan vihar fellege alatt

még átcsúsztatná egy sugarát a nap,

hogy mielőtt ezer szilánkra török,

megsimogathassam az árnyékos falat.